क्रिकेट के मैदान पर मिताली की उपलब्धियां कुछ इतनी बड़ी हैं कि भारत की कोई दूसरी महिला क्रिकेटर उनकी बराबरी करती भी नहीं दिखाई देती । एक महत्वपूर्ण बात ये भी है कि मिताली आज भी अपनी कामयाबी का श्रेय अपने पिता दोरई राज को ही देती हैं। मिताली के मुताबिक, उनके पिता चाहते थे कि वे काफी कम उम्र में ही भारतीय महिला क्रिकेट टीम में अपनी जगह बना लें। मिताली को क्रिकेटर बनाने के लिए पिता ने काफी मेहनत की थी। पिता और बेटी की साँझा मेहनत का ही नतीजा था कि मिताली जब सिर्फ 14 साल की थीं, उन्हें भारतीय टीम के लिए "स्टैंडबाई" खिलाड़ी बन दिया गया था । 16 साल की उम्र में ही मिताली ने अपना पहला अंतर्राष्ट्रीय मैच खेला। 26 जून, 1999 को मिल्टन कीनेस के कैम्पबेल पार्क में खेले गए इस मैच में मिताली राज ने रेशमा गांधी के साथ पारी की शुरुआत की थी। इस मैच में मिताली ने नाबाद 114 रन बनाए। रेशमा ने भी 104 रन की शानदार शतकीय पारी खेली। भारतीय टीम ये मैच 161 रन से जीत गयी। और इस मैच से भारत को एक नया सितारा खिलाड़ी मिल गया। आगे चलकर मिताली महिला क्रिकेट के वन-डे फॉर्मेट में 5000 रन बनाने वाली पहली भारतीय महिला बनीं। अब तक सिर्फ दो ही खिलाड़ी महिला वन -डे क्रिकेट में पांच हज़ार से ज्यादा रन बना पायी हैं। मिताली ने अपना पहला टेस्ट मैच 2002 में खेला। 14 से 17 जनवरी के बीच लखनऊ में खेले गए इस मैच में मिताली शून्य पर आउट हो गयीं। लेकिन आगे चलकर वो महिला टेस्ट क्रिकेट में दोहरा शतक लगाने वाली पहली क्रिकेटर बनीं। ऐसे एक नहीं बल्कि कई रिकार्ड मिताली के नाम हैं।